# Cases Llança

Les cases Llança eren un conjunt d'edificis situats als carrers de Sant Pau, 71-73 i del Marquès de Barberà, 24 del Raval de Barcelona, dels quals només es conserva el darrer, conegut com a casa Carles de Llança i de Carballo, catalogada com a bé amb elements d'interès (categoria C).

## Història i descripció

El 1764, Josep Galceran de Pinós i de Pinós, marquès de Barberà, va establir en emfiteusi al mestre de cases Josep Lliberós una parcel·la del seu hort al carrer de Sant Pau, on aquest va construir una casa amb dos portals, que el 1782 va vendre per 3.950 lliures al cavaller donzell Joan de Llança (també escrit Llanza) i Feu.
Casat el 1765 amb Gertrudis Coll i de Perelló, la pubilla de Can Coll de Lliçà de Vall, adoptà aquest cognom, per la qual cosa apareix als documents com a Joan Coll i de Llança. El 1790, va demanar permís per a remuntar un tercer pis a les seves cases del carrer de Sant Pau, i el 1791, el matrimoni va adquirir en emfiteusi una parcel·la de l'hort del marquès Josep Esteve Galceran de Pinós i Sureda de Santmartí al carrer que porta el seu nom, on van fer construir un altre edifici.
L'hereu fou Anton Coll i de Llança, de qui passà al seu fill Joan de Llança i Torres, i d'aquest al seu fill Eduard de Llança i Vila (†1874). El 1897, el seu fill Carles de Llança i de Carballo (1858-1918) va encarregar la reforma de l'edifici del carrer del Marquès de Barberà a l'arquitecte Antoni Maria Gallissà, que hi feu una operació de maquillatge com les que practicava assíduament (vegeu casa Sicart). La seva intervenció consistí en la remodelació dels balcons amb llosanes revestides de ceràmica vidrada; un esgrafiat que segueix un dels seus dissenys florals característics; la remunta d'una galeria de maó vist amb capitells de pedra de cinc arquets molt rebaixats, amb dues obertures laterals més estretes, a més d'un fris dentat i pautat per sis gàrgoles; el coronament amb merlets, ràfec i una sanefa que envolta i dissimula els forats de ventilació.
El 1918, l'arquitecte Francesc Guàrdia i Vial es va encarregar de la reforma dels edificis «siamesos» del carrer de Sant Pau amb la remunta d'un quart pis i l'estucat de la façana. Finalment, foren enderrocats pel PERI del Raval.

## Vegeu també

* Can Llança (Sarrià)
* Can Feu (Barcelona)

## Referències

* 1 2 Paricio 1983, fitxa 38.
* 1 2 Paricio 1983, fitxa 41.
* 1 2 3 «Casa Carlos de Llanza y de Carballo». Catàleg de Patrimoni. Ajuntament de Barcelona.
* ↑ AHPB, notari Joan Baptista Plana i Circuns, 07-09-1764.
* ↑ AHPB, notari Baltasar Oliveras i Plana, manual 1.107/10, f. 188-192v, 13-11-1782.
* ↑ AHPB, notari Joan Olzina i Cabanas, manual 1.007/30, f. 469-478, 15-06-1765.
* ↑ «Can Coll». Mapes de patrimoni cultural. Diputació de Barcelona.
* ↑ «Juan de Llanza i Coll. Sant Pau 81-82. Casa. Planta baixa i dos pisos. Afegir un tercer pis». C.XIV Obreria C-56/1790-192. AHCB, 20-07-1790.
* ↑ AHPB, notari Ignasi Plana i Fontana, manual 1.113/18, f. 853v-858, 29-11-1791.
* ↑ «Quaderno de casas rehedificadas desde 1721 inclusive en adelante». Cadastre I-34, f. 1939. AHCB, 1795.
* ↑ Navarro i Molleví, 1993, p. 307.
* ↑ «Carlos de LLanza y de Carvallo». geneanet. Juan Ramón de Ros.
* ↑ La Veu de Catalunya, 17-10-1918, p. 2.
* ↑ AMCB, Q127 Foment 2 Z, 30-06-1897.
* ↑ AMCB, Q127 Foment 571/1918.
* ↑ Alexandre, Octavi. Catàleg de la Destrucció del Patrimoni Arquitectònic Històrico-Artístic del Centre Històric de Barcelona. Veïns en Defensa de la Barcelona Vella i Estudiants pel Patrimoni, 2000, p. 40.

## Bibliografia

* Navarro i Molleví, Imma. Masies de les Corts: torres, masos i altres cases. Arxiu Municipal del Districte de les Corts, 1993, p. 297-307. ISBN 84-7609-618-6.
* Paricio, Ignasi (coord.). Anàlisi tècnica i funcional del patrimoni immobiliari municipal. El Raval, vol. II. ITEC, 1983.
* Pifarré Yáñez, Daniel. Els esgrafiats del modernisme a Barcelona, vol. III: obres i repertoris ornamentals. Universitat de Barcelona. Departament d'Història de l'Art (tesi doctoral), 2016, p. 29-30.

## Enllaços externs

* «Casa Carlos de Llanza». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* «Casa Carlos de Llanza Carballo Reforma». Arquitectura Modernista. Valentí Pons Toujouse.